次韻杜永年東齋種竹
作者：郭印
朝代：宋

paragraphs: 王郎英骨今已枯，風流聲名渾未除。
結交斯人千載上，唯君執手同登車。
平生愛竹遂成癖，竹間醉倒無人扶。
今日君醒竹還醉，區區手植不暇餔。
頗懷種柳陶尹令，更慕滋蘭屈大夫。
况復此君尤灑落，幽齋安可一日無。
塵埃捶楚縱未免，入門一見心自蘇。
是中真樂難語俗，耳目已謝聲色娛。
中虛自有天遊地，應笑勃谿紛婦姑。
竹葉問君能造否，何時餉我一樽酒。